Julkisasiamiehen ratkaisuehdotus Geelhoed 10 päivänä lokakuuta 2002. - Euroopan yhteisöjen komissio vastaan Belgian kuningaskunta. - Jäsenyysvelvoitteiden noudattamatta jättäminen - Direktiivin 98/83/EY täytäntöönpanon laiminlyönti. - Asia C-122/02.



Oikeustapauskokoelma 2003 sivu I-00833



Julkisasiamiehen ratkaisuehdotukset

1 Komissio vaatii esillä olevassa asiassa yhteisöjen tuomioistuinta toteamaan, että Belgian kuningaskunta ei ole antanut säädetyssä määräajassa ihmisten käyttöön tarkoitetun veden laadusta 3 päivänä marraskuuta 1998 annetun neuvoston direktiivin 98/83/EY(1) täydellisen noudattamisen edellyttämiä lakeja, asetuksia ja hallinnollisia määräyksiä eikä ilmoittanut näistä toimenpiteistä. Direktiivin 17 artiklan mukaan täytäntöönpanoa koskeva määräaika päättyi 25.12.2000.

2 Direktiivin 98/83/EY 1 artiklan mukaan direktiivin tavoitteena on suojella ihmisten terveyttä ihmisten käyttöön tarkoitetun veden saastumisesta aiheutuvilta vaikutuksilta varmistamalla, että vesi on terveellistä ja puhdasta.

3 Koska komissio ei ollut saanut mitään ilmoitusta Belgian hallituksen toteuttamista toimista direktiivin täytäntöönpanemiseksi, se osoitti 6.4.2001 päivätyllä kirjeellä Belgian kuningaskunnalle virallisen huomautuksen. Belgian hallitus lähetti 23.5.2001 hallituksen esityksen kuninkaan päätökseksi ihmisten käyttöön tarkoitetun sellaisen veden laadusta, joka pakataan elintarvikelaitoksissa tai jota käytetään siellä elintarvikkeiden valmistusta ja/tai markkinoille saattamista varten. Tästä hallituksen esityksestä kuninkaan päätökseksi pyydettiin 19.3.2001 Raad van Staten lausunto. Sen nojalla laadittiin myös esitys Flanderin hallintoalueen päätökseksi, jonka Flanderin hallitus hyväksyi 16. ja 23.3.2001. Tämän jälkeen Belgian hallitus lähetti 19.6.2001 Vallonian hallintoalueelle esityksen ihmisten käyttöön tarkoitetun veden laadusta tehtäväksi päätökseksi, jonka Vallonian hallitus hyväksyi 23.5.2001.

4 Koska 3 kohdassa mainitut asiakirjat eivät olleet sitovia lainsäädäntötoimia, komissio lähetti 26.7.2001 perustellun lausunnon, jossa se kehotti Belgian hallitusta toteuttamaan tämän lausunnon noudattamisen edellyttämät toimenpiteet kahden kuukauden kuluessa. Vastauksena perusteltuun lausuntoon Belgian hallitus lähetti täydentäviä asiakirjoja.

5 Komissio katsoo kanteessaan, että Belgian hallitus ei ole vieläkään antanut kaikkia direktiivin mukaisten velvoitteiden noudattamisen edellyttämiä lakeja, asetuksia tai hallinnollisia määräyksiä. Se huomauttaa, että sille esitetyt asiakirjat eivät ole sitovia lainsäädäntötoimia, vaan ainoastaan ehdotuksia.

6 Koska Belgian hallitus ei vastineessaan kiistä sitä, että direktiivin täytäntöönpanoa ei ole toteutettu säädetyssä määräajassa, jäsenyysvelvoitteiden noudattamatta jättäminen on selvää. Se väittää kuitenkin, että kuninkaan päätös, jolla direktiivi saatetaan osaksi kansallista oikeusjärjestystä, on julkaistu 19.3.2002 Belgian virallisessa lehdessä, mistä ilmoitettiin komissiolle 21.2.2002. Direktiivin 98/83/EY täytäntöönpano tullaan piakkoin saamaan päätökseen Flanderin ja Vallonian hallintoalueilla.

7 Vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä.(2) Esillä olevassa asiassa perusteltu lausunto, jossa Belgian hallitusta kehotettiin toteuttamaan lausunnon noudattamisen edellyttämät toimenpiteet kahden kuukauden kuluessa, annettiin tiedoksi 26.7.2001 päivätyllä kirjeellä. Yhteisöjen tuomioistuin ei voi täten ottaa huomioon komission asettaman määräajan jälkeen mahdollisesti tapahtuneita muutoksia.

8 Edellä esitetyn perusteella ehdotan, että yhteisöjen tuomioistuin

- toteaa, että Belgian kuningaskunta ei ole noudattanut ihmisten käyttöön tarkoitetun veden laadusta 3 päivänä marraskuuta 1998 annetun neuvoston direktiivin 98/83/EY mukaisia velvoitteitaan, koska se ei ole antanut säädetyssä määräajassa kyseisen direktiivin täydellisen noudattamisen edellyttämiä lakeja, asetuksia ja hallinnollisia määräyksiä

- velvoittaa Belgian kuningaskunnan korvaamaan oikeudenkäyntikulut.

(1) - EYVL L 330, s. 32.

(2) - Ks. asia C-323/01, komissio v. Italia, tuomio 30.5.2002 (ei vielä julkaistu oikeustapauskokoelmassa).